SKRIFTLIG FORESPØRGSEL P-1427/98

af Astrid Thors (ELDR) til Kommissionen

(29. april 1998)

Om: Fransk lovgivning om krypteringsteknikker

Frankrigs lovgivning på teleområdet begrænser i betydelig grad anvendelsen af krypteringsteknikker. Dette er også blevet bemærket i Kommissionens meddelelse om kryptering og digitale underskrifter. For nylig er der i Frankrig trådt to nye forordninger i kraft, som opstiller betingelser for anvendelsen og gør sektoren til genstand for anmeldelses- eller tilladelsesprocedure. Blandt begrænsningerne kan nævnes, at den såkaldte Third Trusted Party TTP, som er en forudsætning for, at kryptering kan tillades, skal have flertal af franske statsborgere i sin ledelse. Endvidere skal "nøglerne" til krypteringen findes hos en såkaldt TTP, hvilket kan medføre, at en meddelelse, som findes i ændret form på en PC, ikke på lovlig vis kan bruges i Frankrig.

Mener Kommissionen, at de ovennævnte regler og forhold er forenelige med det indre markeds bestemmelser? Hvis dette ikke er tilfældet, hvilke foranstaltninger agter Kommissionen så at træffe for at garantere, at muligheden for at tilbyde service og sikre fortroligheden af meddelelserne også kan garanteres på fransk område?

Svar afgivet på Kommissionens vegne af Mario Monti

(11. juni 1998)

De franske myndigheder anmeldte i overensstemmelse med Rådets direktiv 83/189/EØF af 28. marts 1983 om en informationsprocedure med hensyn til tekniske standarder og forskrifter(1) de fire udkast til forordninger om gennemførelsen af kryptografibestemmelserne i fransk telelovgivning. Kommissionen har fremsat sine synspunkter om de foreslåede forskrifter. De franske myndigheder vedtog for nyligt formelt forordningerne.

I den franske lovgivning skelnes der mellem dels fortrolighedsprodukter og -tjenester, dels certificering, dvs. digitale signaturer, produkter og tjenester.

Med hensyn til fortrolighedsprodukter og -tjenester er der i den franske lovgivning fastlagt en række regler om anvendelsen af disse, om levering af produkter med dårlig sikkerhed, om tjenesteudbydere i Frankrig og om andre leveringer i form af produkter eller tjenester. Efter Kommissionens opfattelse er anvendelsen ikke pålagt nogen restriktioner, hvis der gøres brug af en godkendt tjenesteudbyder. Er dette ikke tilfældet kræves der forudgående godkendelse. For levering af produkter med dårlig sikkerhed findes en procedure for forhåndsanmeldelse. Tjenesteudbydere i Frankrig skal gennemgå en særlig forhåndsgodkendelsesprocedure. For andre leveringer i form af produkter og tjenester stilles der ligeledes krav om forhåndsgodkendelse.

Med hensyn til den særlige godkendelsesprocedure for udbydere af fortrolighedstjenester, der er etableret på fransk område, indeholder denne ikke i den faktisk vedtagne udformning noget krav om et flertal af franske statsborgere blandt bestyrelsesmedlemmerne Tjenesteudbyderen skal blot beskæftige et tilstrækkeligt antal medarbejdere, der opfylder kravene i forordning 81/514 om beskyttelse af hemmeligheder i forbindelse med forsvaret og den nationale sikkerhed.

Kommissionen bekræfter på ny det standpunkt, den tog i meddelelsen om digitale signaturer og kryptering(2), nemlig at den nøje vil overvåge medlemsstaternes adfærd på kryptografiområdet og vurdere de relevante nationale bestemmelser med hensyn til deres forenelighed med EF-traktaten, EF-Domstolens retspraksis og kravene i Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(3) og i Europa-Parlamentet og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren(4).

(1) EFT L 109 af 26.4.1983.

(2) KOM(97) 503 endelig udg.

(3) EFT L 281 af 23.11.1995.

(4) EFT L 24 af 30.1.1998.